Source: http://www.lexforum.sk/660
Timestamp: 2018-10-16 17:36:28+00:00
Document Index: 7257116

Matched Legal Cases: ['§ 343', '§ 34', '§ 41', 'súd ', 'súd ', 'súd ']

Lexforum.sk - Martin Friedrich: Zápis zabezpečovacieho opatrenia katastrom a priorita zápisov
Zápis zabezpečovacieho opatrenia katastrom a priorita zápisov
Martin Friedrich, 24. 01. 2018 v 12:01
Zabezpečovacie opatrenie ako nový inštitút zavedený prostredníctvom CSP ja osobne vnímam ako pozitívnu zmenu, ktorá na jednej strane chráni práva veriteľa, a na druhej predstavuje proporcionálne miernejší zásah do práva dlžníka ako napr. neodkladné opatrenia, ktorým sa dlžníkovi zakázalo nakladať s jeho majetkom.
Z môjho pohľadu však nastáva problém pri zápise zabezpečovacieho opatrenia zo strany katastra. Podľa § 343 ods. 2 CSP zabezpečovacie opatrenia vzniká zápisom do príslušného registra, čo z pohľadu katastra znamená, že kataster zabezpečovacie opatrenie zapisuje záznamom ( § 34 ods. 1 katastrálneho zákona).
Podľa praxe katastrálnych odborov je aj pri zápise zabezpečovacieho opatrenia potrebné dodržať prioritu zápisov podľa § 41 ods. 1 katastrálneho zákona. Tento postup katastrálnych odborov bol odobrený aj v Katastrálnom bulletin č. 2 /2016. Tento postup sa zdá byť formálne v poriadku, no domnievam sa, že ide o podstatný zásah do materiálnej ochrany práv veriteľa.
Príklad: veriteľ z LV zistí, že na dlžníkovu nehnuteľnosť bolo začaté vkladové konanie. Rozhodne sa preto podať návrh na vydanie zabezpečovacieho opatrenia, ktorému súd vyhovie. Kataster medzitým preruší konanie o povolení vkladu povedzme z dôvodu chybu v právnom titule. Medzitým bude katastrálnemu odboru doručené zabezpečovacie opatrenie, ktoré je formálne perfektné. Kataster však zabezpečovacie opatrenie nezapíše skôr, ako rozhodne o vkladovom konaní, ktoré je však prerušené. Ak však kataster následne povolí vklad, teoreticky by už nemal zapísať záložné právo z dôvodu, že dlžník už nie je vlastníkom danej nehnuteľnosti - tento problém by mohol odpadnúť v prípade, ak by vo výrokovej časti uznesenia o nariadení zabezpečovacieho práva nebolo uvedené, že ide o nehnuteľnosti vo vlastníctve žalovaného.
Pokiaľ by sme variovali vyššie uvedený príklad, ďalší problém by mohol nastať, pokiaľ existoval prednostný záložný veriteľ, ktorý v čase medzi zaevidovaním konania o zápise zabezpečovacieho opatrenia a jeho zápisom pristúpi k výkonu záložného práva. Veriteľovi, ktorému súd vydal zabezpečovacie opatrenie, nemusí z výťažku poskytnúť do notárskej úschovy nič, keďže de iure jeho záložné právo nevzniklo.
Myslím si, že bolo by vhodné zmeniť spôsob zápisu zabezpečovacieho opatrenia a to či už zriadením výnimky pre zápis zabezpečovacieho opatrenia tak, aby sa zapísalo bez ohľadu na prioritu zápisov a taktiež skrátením lehoty na jeho zápis. Pretože aj keď je veriteľ bdelý a chráni svoje práva, v konečnom dôsledku sa ochrany svojich práv nemusí dočkať.
Názory k článku Zápis zabezpečovacieho opatrenia katastrom a priorita zápisov:
Milan Hlušák, 25. 01. 2018 v 21:40 - Prečo?
Otázka je, prečo by mal byť žalobca chránený viac, ako napr. ten, kto od dlžníka kúpil nezaťaženú nehnuteľnosť a podal návrh na vklad skôr. Ak bolo cieľom prevodu nehnuteľnosti zmarenie exekúcie, žalobca má iné prostriedky nápravy (odporovateľnosť)...
Martin Friedrich, 26. 01. 2018 v 09:47 - Ad Milan
Z tohto pohľadu máš pravdu. Na druhej strane, ak prebieha súdny spor a dlžník sa začne zbavovať majetku, nemal by byť veriteľ chránený viacej ako dlžník alebo nadobúdateľ? Ak tomu pridáme ešte podmienku, že zabezpečovacie opatrenie má prednosť pred neodkladným opatrením, tak žalobca sa dostáva do pozície, kedy súd mu vydá zabezpečovacie opatrenie, ktoré je v praxi preňho nepoužiteľné, no zároveň nie sú splnené podmienky na vydanie neodkladného opatrenie na zákaz nakladania s majetkom.
Navyše, z pohľadu veriteľa vyvolanie konania o odporovateľnosť právneho úkonu predstavuje ďalšie náklady.
Ondrej Halama, 17. 05. 2018 v 11:00 - Ondrej Halama
Úplne stačí, aby účinky zabezpečovacieho opatrenia neboli viazané na zápis do katastra ako tomu bolo doteraz a ako je to aj pri iných súdnych rozhodnutiach...